Ruk jou gastekamer só reg vir die vakansieDie feesseisoen bring jaarliks mense bymekaar, insluitend oornag- of naweekgaste. Daarom is dit nou die regte tyd om jou gastekamer af te stof, en op te tof, vir almal wat kom kuier. Elbe Truter, verkoopsbestuurder van Volpes en Biggie Best, stel hierdie sewe wenke voor om jou familie en vriende vanjaar ŉ luukse ervaring in jou gastekamer te gee, wat hulle sommer gou-gou tuis sal laat voel. Daar is nie ŉ beter gevoel as om in ŉ bed te klim wat vars en skoon voel nie. Katoen is ŉ goeie opsie vir beddegoed, omdat dit natuurlik is, van ŉ uitstekende gehalte is en kan asemhaal in die warm somermaande. As jy uitspattig wil wees, kies ŉ draadtelling in jou linne van 300 en skaf Egiptiese katoen aan vir ŉ hotel-gevoel. (Foto: Verskaf) Raak ontslae van goed wat rondstaan op oppervlaktes in jou gastekamer sodat jou gaste plek het om hulle benodighede neer te sit. Maak ook seker daar is genoeg stoorspasie en pakplek vir jou gaste. ŉ Maklike manier om stoorspasie te vermeerder is om ŉ paar mandjies in die kamer neer te sit. (Foto: Verskaf) ŉ Pot met vars blomme, ŉ potplant of ŉ takkie uit jou tuin gee ŉ kamer onmiddellik lewe. (Foto: Verskaf) ŉ Gemaklike stoel sal jou gaste die geleentheid gee om tyd weg van die aksie af deur te bring. Stapel ook ŉ paar van jou gunsteling-boeke en tydskrifte vir jou gaste om te geniet wanneer hulle wil. (Foto: Verskaf) As jy uitblok-gordyne het, is dit nou dalk die tyd om dit te gebruik. Dit sal help om die kamer koel, donker en stil te hou. Dit sal ook jou gaste help om lekkerder te kan slaap omdat dit die son sal uitblok. (Foto: Verskaf) Indien jou gastekamer sy eie badkamer het, kan jy dit oorweeg om daar ook ekstra aandag te gee voor jou gaste kom. Voorsien genoeg, skoon handdoeke en matjies en gebruik kamer-parfuum en kerse om die spasie meer gemaklik te maak. (Foto: Verskaf) Rond jou gastekamer af met bedlampies, ŉ ekstra kombers, ŉ paar mooi kleurvolle kussings en ŉ klein geskenkie op die bed wanneer die gaste arriveer. (Foto: Verskaf)